Fyrri hluti Íslandsmótsins í hópfimleikum verður haldið í Iðu á Selfossi í dag og hefst kl. 10:30 . Fimleikadeild Umf. Selfoss er mótshaldari og verður umgjörð mótsins glæsileg að vanda . Mótið hefst á úrslitum í landsreglum 1. deild og í 2. flokki Teamgym . Kl. 14:00 hefst keppni í úrvaldsdeild 1. flokki og meistaraflokki . Þar keppa bestu lið landsins í elsta aldursflokki , kvennalið Selfoss , Gerplu og Stjörnunnar auk karlaliðs frá Gerplu . Olga Bjarnadóttir , fimleikaþjálfari á Selfossi , sagði í samtali við sunnlenska.is að áhorfendur eigi von á spennandi keppni og glæsilegum stökkum . “ Lið Gerplu er sérflokki , en ef að líkum lætur mun keppnin um annað sætið standa á milli Selfoss og Stjörnunnar , ” segir Olga . Mótið er eitt af þremur mótum sem telja vegna úrtöku fyrir Evrópumót seniora sem haldið verður í Svíþjóð næsta haust . Tvö efstu liðin að loknum þremur mótum munu keppa fyrir hönd Íslands á mótinu .